મનપામાં શનિવારે સવારે 11 કલાકે મેયર બીનાબેન આચાર્યના અધ્યક્ષસ્થાને જનરલ બોર્ડ મળશે. જેના એજન્ડામાં ફક્ત ચાર દરખાસ્તો સમાવિષ્ટ છે પરંતુ દરખાસ્તો કરતાં ભાજપ અને કોંગ્રેસના નગરસેવકોએ પૂછેલા પ્રશ્નોની સંખ્યા 73 છે. આમ દરખાસ્તો પર ચર્ચા-વિચારણાના બદલે પ્રશ્નોના સવાલ-જવાબમાં જ તડાફડી બોલી જાય તેવી પરિસ્થિતિનું નિમાર્ણ થયું છે. દરમિયાન કોંગી કોર્પોરેટર ધમિર્ષ્ઠાબા મયુરસિંહ જાડેજાને જનરલ બોર્ડ મિટિંગમાં પ્રવેશ અપાશે કે કેમ તે મુદ્દે હાલ સુધી વાદ-વિવાદો અને મતમતાંતરો પ્રવર્તતા હતા. પરંતુ ગુરુવારે હાઈકોર્ટે કોંગી કોર્પોરેટરની રીટ પિટીશન ફગાવી દેતાં હવે તેમને શનિવારના જનરલ બોર્ડમાં પ્રવેશ નહી મળે તે નિશ્ચિત થઈ ગયું છે. જોકે રાજકોટ શહેર કોંગ્રેસના કાર્યકારી પ્રમુખે આ મુદ્દે સોમવારે હાઇકોર્ટની ઉપલી કોર્ટમાં અપીલ માટે જવાના હોવાનું જણાવ્યુ છે. ધર્મિષ્ઠાબા જાડેજા ગેરલાયક ઠર્યા તેની નોંધ પ્રદેશ કક્ષાએ પણ લીધી હોય તેમ તમામ કોર્પોરેટરને આ વખતના જનરલ બોર્ડમાં ફરજ્યાત હાજર રહેવાના વ્હીપ આપી દીધા છે. દંડક અતુલ રાજાણીએ 32 કોંગી કોર્પોરેટરને પ્રદેશ કક્ષાએથી મળેલા આદેશ મુજબ વ્હીપ આપી દીધા છે. વ્હીપ છતાં કોઈ કોંગી કોર્પોરેટર હાજર નહીં રહે તો તેને સસ્પેન્ડ કરવા સુધીના પગલાં પ્રદેશ કક્ષાએથી લેવામાં આવશે.